钦定古今图书集成/明伦汇编/官常典/第553卷 > 萧惠开
## 钦定古今图书集成/明伦汇编/官常典/第553卷 > 萧惠开

按《宋书》本传，“惠开，南兰陵人，征西将军思话子也。初
名慧开，后改慧为惠。少有风气，涉猎文史，家虽贵戚，
而居服简素。初为秘书郎，著作并名家年少。惠开意
趣与人多不同，比肩或三年不共语。外祖光禄大夫
沛郡刘成戒之曰：‘汝恩戚家子，当应将迎时俗，缉外
内之欢。如汝自业，将无少伤多异，以取天下之疾患
耶’？”惠开曰：“人间宜相缉和，甚如慈旨。但不幸耿介，耻
见作凡人，画龙未成，故遂至于多忤耳。”转太子舍人，
与汝南周朗同官友善，以偏奇相尚。转尚书水部郎，
始兴王濬征北府主簿，南徐州治中从事史。徙汝阴
王友。又为南徐州别驾，中书侍郎，江夏王义恭大将
军大司马从事中郎。孝建元年，自太子中庶子转黄
门侍郎，与侍中何偃争积射将军徐冲之事。偃任遇
甚隆，惠开不为之屈。偃怒，使门下推弹之。惠开乃上
表解职曰：“陛下未照臣愚，故引参近侍。臣以职事非
长，故委能何偃，凡诸当不不敢参议。窃见积射将军
徐冲之为偃命所黜，臣愚怀谓有可申，故聊设微异。
偃恃恩使贵，欲使人靡二情。便诃胁主者，手定文案，
割落臣议，专载已辞。虽天照广临，竟未见察臣理，违
颜咫尺，致兹壅滥，则臣之受劾，盖何足悲。但不顺侍
中，臣有其咎，当而行之，不知何过。且议之不允，未有
弹科，省心揆天，了知在宥。臣不能谢愆右职，改意重
臣，刺骨铄金，将在朝夕。乞解所忝，保拙私庭。”时偃宠
方隆，由此忤旨，别敕有司以属疾，多免惠开官。思话
素恭谨，操行与惠开不同，常以其峻异，每加嫌责。及
见《惠开自解表》，自叹曰：“儿子不幸与周朗周旋，理应
如此。”杖之二百。寻重除中庶子。丁父艰，居丧有孝性。
家素事佛，凡为父起四寺：南岸南冈下，名曰禅冈寺；
曲阿旧乡宅，名曰禅乡寺；京口墓亭，名曰禅亭寺。所
封封阳县，名曰禅封寺。谓国僚曰：“封秩盖鲜，而兄弟
甚多。若使全关一人，则在我所让；若使人人等分，又
事可悲耻。寺众既立，自宜悉供僧众”，由此国秩不复
下均。服除，除司徒左长史。大明二年，出为海陵王休
茂北中郎长史、宁朔将军、襄阳太守，行雍州州府事。
善于为政，威行禁止。袭封封阳县侯，还为新安王子
鸾冠军长史，行吴郡事。惠开妹当适桂阳王休范，女，
又当适世祖子，发遣之资，应须二千万。乃以为豫章
内史，听其肆意聚纳。由是在郡著贪暴之声。入为尚
书吏部郎，不拜。徙御史中丞。世祖与刘秀之诏曰：“今
以萧惠开为宪司，冀当称职，但一往服领，已自殊有
所震。及在”任，百僚畏惮之。八年，入为侍中。诏曰：“惠开
前在宪司，奉法直绳，不阿权戚，朕甚嘉之。可更授御
史中丞。”母忧去职。起为持节、督青冀二州诸军事、辅
国将军、青冀二州刺史，不行。改督益、宁二州刺史，持
节、将军如故。惠开素有大意，至蜀，欲广树经略。善于
述事，对宾僚及士人说，收牂搳B、越嶲以为内地，绥讨
蛮濮，辟地征租。闻其言者，以为大功可立。太宗即位，
进号冠军将军，又进平西将军，改督为都督。晋安王
子勋反，惠开乃集将佐谓之曰：“湘东，太祖之昭，晋安
世祖之穆，其于当璧，并无不可。但景和虽昏，本是世
祖之嗣，不任社稷，其次犹多。吾奉武、文之灵，兼荷世
祖之眷，今便当投袂万里，推奉九江。”乃遣巴郡太守
费欣寿领二千人东下，为巴东人任叔儿起义所邀，
欣寿败没，陜口道不复通。更遣州治中程法度领三
千人步出梁州，又为氐贼杨僧嗣所断。先是惠开为治，多任刑诛，蜀土咸怀猜怨。及闻欣寿没，法度又不
得前，晋原一部遂反。于是诸郡悉应之，并来围城。城
内东兵不过二千，凡蜀人，惠开疑之，皆悉遣出。子勋
寻平蜀人并欲屠城，以望厚赏。惠开每遣军出战，未
尝不捷，前后所摧破杀伤不可胜计，外众逾合，胜兵
者十馀万人。时天下已平，太宗以蜀土险远，赦其诛
责，遣惠开弟惠基步道使蜀，具宣朝旨。惠基既至涪，
而蜀人志在屠城，不欲使王命远达遏留惠基，不听
进。惠基率部曲破其渠帅马兴怀等，然后得前。惠开
奉旨归顺，城围得解。时太宗遣惠开宗人宝首水路
慰劳益州。宝首欲以平蜀为功，更奖说蜀人，于是处
处蜂起，凡诸离散者，一时还合。渠帅赵燕、句文章等
与宝首屯军于上，去城都六十里，众号二十万人。惠
开欲遣击之，将佐咸曰：“攻破蜀贼，诚不为难，但慰劳
使至，未获奉受，而遣兵相距，何以自明本心？”惠开曰：
“今水陆四断，表启路绝，宝首或相诬陷，谓我不奉朝
旨。我之欲战，本在通使，使若得通，则诚心达矣。”乃作
启事，具陈事情，使腹心二人带启戒之曰：“须贼破路
开”，便跃马驰去。遣永宁太守萧惠训、别驾费欣业万
兵并进，与战，大破之，生禽宝首，囚于成都县狱。所遣
使至，上使执送宝首。除惠开晋平王休祐骠骑长史、
南郡太守，不拜。泰始四年，还至京师。初，惠开府录事
参军到希微负蜀人债将百万，为债主所制，未得俱
还。惠开与希微共事不厚，以为随其同上，不能携接
得还，意耻之。厩中凡有马六十匹，悉以乞希微偿债，
其意趣不常皆如是。先刘瑀为益州，张说代之。瑀去
任，凡所携将佐，有不乐反者，必逼制将还，语人曰：“随
我上，岂可为张说作西门客邪！”惠开自蜀还，资财二
千馀万，悉散施道路，一无所留。五年，又除桂阳王休
范征北长史、南东海太守。其年，会稽太守蔡兴宗之
郡，而惠开自京口请假还都，相逢于曲阿。惠开先与
兴宗名位略同，又经情款，自以负衅摧屈，虑兴宗不
能诣己，戒勒部下：“蔡会稽部伍，若借问，慎不得答。”惠
开素严，自下莫敢违犯。兴宗见惠开舟力甚盛，不知
为谁，遣人历舫讯，惠开有舫十馀，事力二三百人，皆
低头直去，无一人答者。复为晋平王休祐骠骑长史，
太守如故。六年，除少府，加给事中。惠开素刚，至是益
不得志。寺内所住斋前，有向种花草甚美，惠开悉划
除，列种白杨树。每谓人曰：“人生不得行胸怀，虽寿百
岁，犹为夭也。”发病殴血，吐如肝胏者甚多。除巴陵王
休若征西长史、宁朔将军、南郡太守。未拜七年，卒，时
年四十九。子叡嗣。齐受禅，国除。惠开与诸弟并不睦，
惠基使益州，遂不相见，与同产弟惠明亦著《嫌隙》云